Af sjónarhóli stjórnar . Skyldur lækna . Sigurður E. Sigurðsson , Sigurbjörn Sveinsson Ítrekað hefur komið fram í skoðanakönnunum að almenningur ber mikið traust til lækna og er það vel þar sem í þeirra hendur þarf fólk oft að leggja það dýrmætasta sem það á . Það er líka viðurkennd staðreynd að á Íslandi eru gæði heilbrigðisþjónustunnar almennt séð til fyrirmyndar og er það ekki síst að þakka að læknisþjónusta hér er veitt af vel menntuðum og góðum fagmönnum . Þessu trausti , sem almenningur ber til okkar lækna , fylgir líka ábyrgð . Þó við teljum okkur veita góða og faglega þjónustu þegar til okkar er leitað vegna sjúkdóma og slysa þá höfum við kannski ekki sinnt okkar hlutverki í forvörnum og lýðheilsu sem skyldi . Með þessu er ekki verið að kasta rýrð á þau verk sem lýðheilsustöðin , landlæknisembættið eða einstakir læknar hafa unnið á þessum vettvangi . Hér er verið að brýna fleiri til að koma að þessu . Það er við hæfi að þeir sem til dæmis sinna fórnarlömbum reykinga , annarra óhollra lífshátta og ofbeldis stígi fram á opinberan vettvang og reyni í krafti sinnar þekkingar , reynslu og þess traust sem til okkar er borið að stuðla að betri heilsu þjóðarinnar . Gott dæmi um þetta og í raun kveikjan að þessum hugleiðingum er sú umræða sem fram hefur farið um ofbeldið í miðbæ Reykjavíkur . Þar hafa læknar slysadeildar ítrekað komið fram í fjölmiðlum og bent á hversu slæmt ástandið er og að þörf sé úrbóta . Þetta virtist um tíma barátta við vindmyllur en með aukinni fjölmiðlaumfjöllun og vakningu yfirvalda virðist nú hafa orðið viðsnúningur og dregið hefur úr ósómanum að minnsta kosti um sinn . Annað skemmtilegt dæmi úr fortíðinni er áskorun stjórnar Læknafélags Akureyrar þ. 10. mars 1981 til Flugfélags Íslands um að banna algerlega reykingar á flugleiðinni Akureyri-Reykjavík en þá var leyft að reykja öðru megin í flugvélinni . Í kjölfarið varð sennilega fyrsta reyklausa áætlunarflugið hér á landi og framhaldið þekkja allir fram til dagsins í dag með fleiri og fleiri reykbönnum . Þar velti lítil þúfa þungu hlassi . Þetta eru eingöngu tvö dæmi en þau eru fleiri og of langt mál að telja upp í stuttum pistli . Hins vegar er þetta verkefni sem læknar geta sameinast um og ekki eru deildar meiningar um , heldur kannski frekar að sitji hjá í amstri dagsins . Í ráðherrastól heilbrigðisráðuneytis er ný sestur nýr ráðherra . Eðlilegt er að ætla honum tíma til að kynna sér starfssvið sitt gaumgæfilega áður en lögð er fram fullmótuð stefna . Hins vegar eru ákveðnar vísbendingar um nú þegar , að þessi ráðherra hafi mikinn áhuga á lýðheilsumálum og vilji ná árangri á því sviði . Þar er ráðherra samstíga læknastéttinni og má þar leggja grundvöll að góðu samstarfi ráðuneytis og lækna . Þegar menn hafa fundið traustan flöt á samskiptum á einum stað verður vafalaust auðveldara að leysa ágreiningsmál sem upp kunna að koma annars staðar .